Både gymnasierne og erhvervsuddannelserne modtager ikke mange penge, hvis man måler per elev. Det viser en ny analyse fra tænketanken Kraka.

Gymnasierne og erhvervsuddannelserne i Danmark har færre penge per elev end gennemsnittet i OECD. Vi placerer os på en 24. plads – efter lande som Mexico og Slovenien. Det skriver Politiken.

Hvis man kigger på opgørelsen over de enkelte landes udgifter til ungdomsuddannelser ud fra landenes BNP, ligger vi højt på listen. Men tager man antallet af elever med, er facit et helt andet.

Det viser en analyse fra tænketanken Kraka. Tallene kommer samtidig med, at uddannelsesstederne skal finde besparelser på to procent for at leve op til finansloven.

- Ministeren gav en stor, fed løgn

Det vækker harme hos SF's undervisnings- og uddannelsesordfører, Jacob Mark. Han siger i en skriftlig kommentar til TV 2, at det ’er fuldstændig vanvittigt’.

- Nu har vi hørt ministrene sige, at uddannelserne i Danmark er kornfede, og at man sagtens kan spare. Det er jo en stor, fed løgn. Vi sakker bagud til lande som Slovenien og Mexico, siger Jacob Mark.

Han fortæller, at han vil rette henvendelse til uddannelses- og forskningsminister Esben Lunde Larsen (V).

- Den her regering har sparet på unge og på uddannelse lige fra den dag, den trådte til. Det virker som om, den fuldstændig overser den afgørende pointe, at det er kloge hoveder og hænder, vi skal leve af i fremtiden, siger Jacob Mark.

Kraka revser regeringsargument

Økonom i Kraka, Nicolai Kaarsen, har stået bag analysen, og han revser også regeringens argument om at skære i uddannelserne, fordi Danmark er højt placeret på listen.

- Det holder simpelthen ikke. Om det så er en god idé at skære på uddannelserne eller ej, er i sidste ende et politisk spørgsmål. Når man skærer i uddannelserne, får man selvfølgelig flere penge til andre ydelser – såsom ældre og sundhed – men man skærer også i det, vi skal leve af i fremtiden, og det vil sænke produktiviteten, siger Nicolai Kaarsen til Politiken.

Men ifølge uddannelsesforsker Palle Rasmussen fra Aalborg Universitet, så kan der også være andre ting, som spiller ind på landenes placering i en sammenligning.

- Forskellen i udgiftsniveauer har også noget at gøre med, hvordan uddannelsessystemer og finansiering er organiseret, og det er vældig tricky, siger han til Politiken.

Opdateret: Overskriften hed tidligere "Danske gymnasier får færre penge per elev end i Mexico". Den er blevet rettet, da den ikke var retvisende.